Pike med perleøredobb (film)

Pike med perleøredobb er en britisk-Luxembourgsk dramafilm fra 2003, regissert av Peter Webber. Manuset ble skrevet av Olivia Hetreed, basert på boken Pike med perleøredobb av Tracy Chevalier, som igjen ble inspirert av maleriet Pike med perleøredobb av maleren Johannes Vermeer. Hovedrollene i filmen spilles av Scarlett Johansson, Colin Firth, Tom Wilkinson og Cillian Murphy. Filmen ble innspilt i Amsterdam, Damme, Delft og Luxembourg.

Den romantiske filmmusikken, som ikke forsøker å spille opp til samtiden, ble komponert av Alexandre Desplat, og ble utgitt i 2004. Filmen ble nominert til tre Oscar, og har vunnet flere andre priser.

Handling 

Griet (Scarlett Johansson) er en ung kvinne som bor i Nederland i 1660-årene. Hennes far malte keramikkfliser, men hadde nettopp blitt blind, slik at han ikke lenger kunne jobbe. Griet er derfor sendt for å arbeide som tjener i hjemmet til maleren Johannes Vermeer (Colin Firth).

Selv om de har forskjellige roller som herre og tjener, blir Vermeer og Griet kjent med hverandre, og han lærer av hennes interesse for maling og hennes kunnskap innen farge og artistisk komposisjon. Vermeer begynner å lære henne å blande farger og andre oppgaver, og passer på å holde deres møter skjult for sin kone Catharina (Essie Davis). Utenfor huset blir Griet venner med en ung mann kalt Pieter (Cillian Murphy), sønn av Vermeerernes slakter, som raskt blir interessert i Griet, selv om Griet ikke besvarer følelsene hans med en gang. Vermeers økonomiske beskytter, van Ruijven (Tom Wilkinson), ser Griet ved et besøk til Vermeer-husholdet og spør maleren om han vil gi henne til ham for å jobbe i hans hus. Da Vermeer avslår, bestiller Van Ruijven et maleri av Griet i stedet. Vermeer aksepterer dette, både for å ta vare på beskyttelsen gjennom Van Ruijven og på grunn av hans egen fascinasjon for Griet.

Mens Vermeer i hemmelighet jobber på maleriet, kommer han og Griet nærmere hverandre, mens forholdet mellom han og hans kone blir dårligere. Griet lider under følelsene for Vermeer, og avverger Van Riujvens forsøk på å voldta henne (hvilket er avbrutt av at Catharina roper på henne). Etter en scene der Vermeer ugjengjeldt viser seksuelle tendenser idet Vermeer tar hull i Griets ører slik at hun kan ha på Catharinas øredobber til portrettet, løper Griet til Pieter for å elske med ham. Etterpå frir Pieter, men hun svarer ikke.

Vermeers datter oppdager Griet som modell for maleriet, og forteller det til moren, som forlanger å se maleriet. Vermeer svarer at hun ikke forstår kunst slik Griet gjør. Såret over å bli sett på som dummere enn en vanlig tjener, prøver hun å ødelegge maleriet, men blir hindret av Vermeer. Hun gir Griet ordre om å forlate huset. På slutten av filmen blir perleøredobbene på mystisk vis, via Vermeerernes husholderske Tanneke, levert til Griet, som har flyttet tilbake til hjemmet sitt. Filmen slutter, ulikt boka, uten å fortelle hvorvidt hun giftet seg med Pieter.

Rolleliste

Priser og nominasjoner

Vunnet 

 2003 – Camerimage Bronze Frog – Eduardo Serra
 2003 – Dinard British Film Festival Audience Award – Peter Webber
 2003 – Dinard British Film Festival Golden Hitchcock – Peter Webber
 2003 – San Diego Film Critics Society Award for beste kinematografi – Eduardo Serra
 2003 – San Sebastián International Film Festival for beste kinematografi – Eduardo Serra
 2003 – C.I.C.A.E. Award – Peter Webber
 2004 – Los Angeles Film Critics Association Award for beste kinematografi – Eduardo Serra

Nominasjoner 
 Oscar for beste scenografi 
 Oscar for beste kinematografi – Eduardo Serra
 Oscar for beste kostymedesign – Dien van Straalen

Forskjeller mellom bok og film 
 I boka, da Griet blir angrepet av van Ruijven, er det Vermeers datter Cornelia som stopper ham, ved å spørre hva de gjør. I filmen er den som stopper voldtekten Catharina, ved å rope på Griet.
 Griets yngre bror og søster er ikke med i filmen.
 Griets vennskap med Maertge, Vermeers' eldste datter, er ikke med i filmen.
 De fleste av hendelsene i epilogen, slik som Griets giftemål med Pieter, er ikke med i filmen.
 I boka er det van Leeuwenhoek som advarer Griet om å ikke komme for nær Vermeer, men han er ikke med i filmen, og det er Pieter som advarer henne.
 I boka tar Griet selv hull i øreflippene, mens i filmen er det Vermeer som gjør det for henne.
 I boka blir Griet gitt perleøredobbene ti år senere, etter Vermeers død, mens i filmen er det ikke klart hvor lang tid det har gått.

Referanser

Eksterne lenker 
 
 

Britiske romantiske dramafilmer
Filmer basert på bøker
Filmer fra 2003
Britiske biografiske filmer
Luxembourgske filmer
Engelskspråklige filmer